**Likumprojekta**

**"Grozījumi Ieslodzījuma vietu pārvaldes likumā"**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Šā likumprojekta mērķis ir pilnveidot Ieslodzījuma vietu pārvaldes (turpmāk – Pārvalde) amatpersonu darbības regulējumu, nosakot rīcību krīzes situācijās ieslodzījuma vietās, kā arī situācijās, kad tiek konstatēti bezpilota gaisa kuģu un cita veida lidaparātu, kuri nav kvalificējami kā gaisa kuģi (turpmāk – bezpilota gaisa kuģis), neatļauti lidojumi virs ieslodzījuma vietām un to jaunbūvēm, amatpersonu tiesības sadarboties ar citām iestādēm un šādas sadarbības ietvaru, kā arī precizējot ieroču lietošanas regulējumu.  Likumprojekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ieslodzījuma vietu pārvaldes likuma 8. panta pirmā daļa noteic konkrētām amatpersonām tiesības apmeklēt ieslodzījuma vietas bez speciālas atļaujas, tomēr šādas tiesības nav paredzētas valsts drošības iestāžu amatpersonām un Korupcijas novēršanas un apkarošanas biroja (turpmāk – Birojs) amatpersonām.  Saskaņā ar Valsts drošības iestāžu likuma 11. panta pirmo daļu valsts drošības iestāžu kopumu veido:  1) [Satversmes](https://likumi.lv/ta/id/57980-latvijas-republikas-satversme) aizsardzības birojs;  2) Militārās izlūkošanas un drošības dienests;  3) Valsts drošības dienests.  Valsts drošības iestāžu likuma 19. panta pirmās daļas 4. punktā ir noteiktas tiesības valsts drošības iestāžu amatpersonām iekļūt nedzīvojamās telpās un zemesgabalu teritorijās, savukārt ieslodzījuma vietas atbilstoši spēkā esošajiem citiem normatīvajiem aktiem nevar uzskatīt par tradicionālām "nedzīvojamām" telpām. Ieslodzītie ilgstoši uzturas un faktiski "dzīvo" ieslodzījuma vietu telpās, lai gan vienlaikus ieslodzītais ieslodzījuma vietā nevar deklarēt savu dzīvesvietu atbilstoši spēkā esošajiem normatīvajiem aktiem. Ieslodzījuma vietā tiek nodrošināta ieslodzīto pilna valsts apgādība, vienlaikus resocializācijas rezultātā viņi tiek gatavoti likumpaklausīgai dzīvei sabiedrībā pēc atbrīvošanas. Turklāt ieslodzījuma vietu remontos tiek izmantotas arī normatīvo aktu prasības, kas attiecas uz dzīvojamo telpu ventilāciju, utt. Piemēram, Ministru kabineta 2016. gada 26. jūlija noteikumu Nr. 491 "Tehniskās prasības brīvības atņemšanas iestāžu un izmeklēšanas cietumu būvniecībai" 2. punkts noteic, ka noteikumi attiecas uz jaunu būvju būvniecību. Ieslodzījuma vietu būvniecībā Latvijas būvnormatīvu prasības piemēro tiktāl, cik tās nav pretrunā ar drošības prasībām ieslodzījuma vietās. Līdz ar to, šobrīd ieslodzījuma vietu statuss nav viennozīmīgi interpretējams, līdz ar to likumprojektā ietvertais grozījums veicinās normas precīzāku piemērošanu, turklāt tas nerada izmaiņas pastāvošajā praksē.  Saskaņā ar Korupcijas novēršanas un apkarošanas biroja likuma 2. panta pirmo un trešo daļu Birojs ir tiešās pārvaldes iestāde, kas pilda likumā noteiktās funkcijas korupcijas novēršanā un apkarošanā, un ir operatīvās darbības subjekts. Atbilstoši Kriminālprocesa likuma 386. panta 6. punktam Birojs ir izmeklēšanas iestāde. Korupcijas novēršanas un apkarošanas biroja likuma 10. panta pirmās daļas 9. punkts nosaka, ka Biroja amatpersonai atbilstoši tās kompetencei ir tiesības, uzrādot dienesta apliecību, brīvi apmeklēt valsts pārvaldes un pašvaldību iestādes, kā arī Latvijas teritorijā izvietotās juridiskajām un fiziskajām personām piederošās vai to lietošanā esošās ražošanas telpas, noliktavas, tirdzniecības un citas nedzīvojamās telpas. Tomēr Biroja amatpersonas bez speciālas atļaujas nevar apmeklēt ieslodzījuma vietas. Līdzīgi kā Biroja amatpersonām, tiesībsargam, Iekšējās drošības biroja un valsts drošības iestāžu amatpersonām speciālajos likumos ir noteiktas tiesības, uzrādot dienesta apliecību, brīvi apmeklēt valsts pārvaldes un pašvaldību iestādes. Tomēr šīm amatpersonām likumā ir īpaši paredzētas tiesības apmeklēt ieslodzījuma vietas, nesaņemot speciālās atļaujas, bet Biroja amatpersonām tādas tiesības nav noteiktas. Jānorāda, ka Birojs veic līdzīgas un salīdzināmas funkcijas ar Iekšējās drošības biroja un valsts drošības iestāžu funkcijām. Praksē ir iespējamas situācijas, kad Biroja amatpersonām ir nepieciešams brīvi iekļūt ieslodzījuma vietās, piemēram, veicot un īstenojot operatīvās darbības pasākumus vai veicot izmeklēšanas darbības. Papildus, veicot operatīvās darbības pasākumus, var būt situācijas, kad ir nepieciešama tūlītēja rīcība, lai atklātu un novērstu noziedzīgas darbības, bet speciālo atļauju noformēšana šādā gadījumā kavētu šo darbību īstenošanu. Turklāt saskaņā ar Ministru kabineta 2004. gada 26. oktobra noteikumu Nr. 887 "Valsts noslēpuma objektu saraksts" 2.6.3. apakšpunktu par valsts noslēpuma objektu atzīstama informācija par operatīvās darbības subjektu īpaši pilnvaroto struktūrvienību, kas veic speciālo procesuālo aizsardzību un speciālo aizsardzību, operatīvās darbības pasākumus, speciālās izmeklēšanas darbības, izmantojot operatīvās darbības līdzekļus un metodes, personālsastāvu, tajā skaitā šajās struktūrvienībās nodarbināto personu lietas, un dislokāciju (atrašanās vietu). Ievērojot minēto, informācija par Biroja amatpersonām, kuras ir iesaistītas operatīvās darbības pasākumu veikšanā un speciālās izmeklēšanas darbībās, ir slepena un konfidenciāla, tādējādi Biroja amatpersonas nevar būt pakļautas personu datu pārbaudei, vienkāršā kārtībā noformējot speciālo atļauju apmeklēt ieslodzījuma vietas. Tādējādi Ieslodzījuma vietu pārvaldes likumā arī Biroja amatpersonām jāparedz tiesības bez speciālās atļaujas apmeklēt ieslodzījuma vietas Biroja funkciju nodrošināšanai.  Ņemot vērā, ka šobrīd Ieslodzījuma vietu pārvaldes likums neparedz valsts drošības iestāžu un Biroja amatpersonām tiesības brīvi iekļūt ieslodzījuma vietās, likumprojekta 1. pantā paredzēts Ieslodzījuma vietu pārvaldes likuma 8. pantu papildināt ar 9. un 10. punktu, paredzot arī šīm amatpersonām tiesības apmeklēt ieslodzījuma vietas bez speciālas atļaujas.  Ieslodzījuma vietu pārvaldes likuma 8. panta otrā daļa noteic, ka pārējās personas (piemēram, ieslodzītā radinieki, valsts iestāžu un pašvaldību amatpersonas un darbinieki, aizstāvji, pārstāvji, garīgās kārtas pārstāvji, komersanti u.c.) ir tiesīgas apmeklēt ieslodzījuma vietas normatīvajos aktos noteiktajā kārtībā, tomēr šobrīd šo kārtību nosaka iekšējais normatīvais akts, kas pēc būtības nav saistošs ieslodzījuma vietas apmeklētājiem. Līdz ar to likumprojektā paredzēts arī deleģējums Ministru kabinetam izdot ieslodzījuma vietu apmeklēšanas kārtību.  Ieslodzījuma vietu pārvaldes likuma 22. panta pirmā daļa nosaka Pārvaldes amatpersonas tiesības un pienākumus dienesta uzdevumu izpildes laikā. Minētā panta pirmās daļas 7. punkts noteic, ka Pārvaldes amatpersonai, pildot dienesta uzdevumus, ir tiesības Ministru kabineta noteiktajā kārtībā nēsāt un glabāt šaujamieroci, kas amatpersonai izsniegts lietošanai dienesta vajadzībām. Likumprojekts paredz izslēgt minēto punktu, jo ieroču pārņemšanas, uzskaites, pieņemšanas, izsniegšanas, glabāšanas, nēsāšanas, realizēšanas, pārvadāšanas, pārsūtīšanas un iznīcināšanas kārtība attiecas uz iestādes iekšējo darba organizāciju un, ņemot vērā Ieroču aprites likuma 94. panta pirmajā daļā noteikto, ir ietverama iestādes iekšējā normatīvajā aktā. Savukārt jautājumi, kas attiecas uz ieroča pielietošanu un izmantošanu, jau ir ietverti likumprojektā.  Bezpilota gaisa kuģu nozare Latvijā turpina strauji attīstīties, par ko liecina Latvijas teritorijā novērojamie bezpilota gaisa kuģu lidojumi, kuri aizvien biežāk notiek arī virs ieslodzījuma vietām. Savukārt nepilnīgi regulēta un nesankcionēta bezpilota gaisa kuģu darbība rada riskus dažādiem pastāvošās infrastruktūras objektiem, tajā skaitā ieslodzījuma vietām.  Ministru kabineta 2019. gada 13. augusta noteikumu Nr. 368 "Kārtība, kādā veicami bezpilota gaisa kuģu un cita veida lidaparātu lidojumi" (turpmāk – Noteikumi Nr. 368) 35. punkts noteic, ka bezpilota gaisa kuģa lidojumus veic ne tuvāk par 500 m no ieslodzījuma vietām un to jaunbūvēm, izņemot gadījumu, kad lidojums ir saskaņots ar Pārvaldi.  Tomēr Pārvaldes praksē vairākkārt ir konstatēti gadījumi, kad bezpilota gaisa kuģi pārkāpj minēto noteikumu nosacījumu, tādējādi apdraudot ieslodzījuma vietu iekšējo kārtību un drošību (notiek aizliegto vielu un priekšmetu piegāde ieslodzītajiem, kā arī notiek nevēlama ieslodzījuma vietu teritorijas novērošana).  Pārvalde, apkopojot informāciju par bezpilota gaisa kuģu lidojumiem virs ieslodzījuma vietu teritorijas, secināja, ka 2017. gadā un 2018. gadā ir konstatēti vairāk kā 30 bezpilota gaisa kuģu lidojumi virs ieslodzījuma vietām, neievērojot Noteikumu Nr. 368 35. punktā noteiktās prasības. Bezpilota gaisa kuģu lidojumi virs ieslodzījuma vietas teritorijas, galvenokārt, ir saistīti ar aizliegto vielu un priekšmetu nogādāšanu ieslodzītajām personām. Konstatēti arī gadījumi, kad bezpilota gaisa kuģa lidojuma laikā tiek veikta Pārvaldes infrastruktūras video fiksēšana, kā arī videomateriālu publiskošana, piemēram, sociālajā vietnē www.youtube.com.  Pārvaldes fiksēto bezpilota gaisa kuģu lidojumu skaits neraksturo objektīvo situāciju, jo pašlaik bezpilota gaisa kuģu lidojumu identificēšana notiek vizuālas kontroles apstākļos. Ja lidojums tiek veikts diennakts tumšajā laikā vai arī ievērojamā augstumā, šo lidojumu identificēšana ir būtiski apgrūtināta vai pat neiespējama, jo Pārvaldes rīcībā šobrīd nav tehnisko līdzekļu šādu pārkāpumu fiksēšanai. Pārvaldes rīcībā esošā informācija liecina, ka, lai veiktu nelegālo bezpilota gaisa kuģa lidojumu virs Pārvaldes infrastruktūras, nolūkā piegādāt aizliegtās vielas vai priekšmetus, bezpilota gaisa kuģu piloti lidojumus veic tieši diennakts tumšajā laikā, no ievērojama augstuma nometot saiņus ar priekšmetiem vai vielām, kas ir aizliegti ieslodzījuma vietās. Pārvaldes rīcībā ir arī informācija par gadījumiem, kad ar bezpilota gaisa kuģa palīdzību aizliegtie priekšmeti vai vielas tiek piegādātas uz konkrēto vietu, pielidojot pie konkrētas kameras loga.  Faktiski šobrīd Pārvaldes amatpersonas monitorē situāciju, veic operatīvo darbību, kā arī fiksē bezpilota gaisa kuģu lidojumus, to pārkāpumus un novērš pārkāpumu rezultātā radītās sekas. Nepieciešamības gadījumā Pārvaldes amatpersonas sadarbojas ar Valsts policiju, tomēr nesankcionēta bezpilota gaisa kuģa lidojuma laiks ir īss un Valsts policija uz izsaukumu ierodas novēloti. Savukārt Pārvaldes amatpersonām šobrīd nav tiesiska pamata patstāvīgi rīkoties gadījumos, kad tiek konstatēts prettiesisks bezpilota gaisa kuģa lidojums virs ieslodzījuma vietas teritorijas un to jaunbūvēm.  Līdz ar to likumprojekta 2. pantā paredzēts Ieslodzījuma vietu pārvaldes likuma 22. panta pirmo daļu papildināt ar jaunu punktu, paredzot Pārvaldes amatpersonu tiesības fiksēt un pārtraukt bezpilota gaisa kuģa lidojumu, ja tas tiek veikts, pārkāpjot normatīvajos aktos noteiktās prasības.  Ieslodzījuma vietu pārvaldes likuma 2. panta otrā daļa cita starpā noteic, ka Pārvaldi vada priekšnieks. Ņemot vērā to, ka likumprojekta viens no mērķiem ir noteikt Pārvaldes amatpersonu rīcību krīzes situāciju pārvaldīšanai ieslodzījuma vietās, likumprojekts paredz papildināt Ieslodzījuma vietu pārvaldes likuma 22. pantu ar jaunu daļu, nosakot Pārvaldes priekšnieka pienākumu noteikt Pārvaldes amatpersonu, kura ieslodzījuma vietā nodrošinās ķīlnieka sagrābšanas, grautiņu, dedzināšanas, masu nekārtību vai masveida pretošanās amatpersonām novēršanas pārvaldīšanu, t.sk. paredzot arī citu iestāžu personālsastāva vadīšanu, kas ieradies ieslodzījuma vietā situācijas risināšanai. Šā brīža regulējums nenosaka skaidru rīcības modeli šādās krīzes situācijā. Šāda regulējuma ieviešana neparedz jaunas amata vietas izveidi.  Ieslodzījuma vietu pārvaldes likuma 23. pants noteic amatpersonas tiesības lietot fizisku spēku, speciālos cīņas paņēmienus un speciālos līdzekļus. Likumprojekta 3. pantā paredzēts precizēt minēto pantu, paredzot amatpersonai dienesta uzdevumu izpildes laikā tiesības lietot arī dažādas tehniskās ierīces, lai fiksētu un pārtrauktu nesankcionētus bezpilota gaisa kuģu lidojumus, kā arī reglamentētu amatpersonu tiesības izmantot dienesta suņus aizliegto priekšmetu un neatļauto vielu konstatēšanai ieslodzījuma vietā, kā arī, lai novērstu ķīlnieka sagrābšanu, grautiņus, dedzināšanu, masu nekārtības vai masveida pretošanos amatpersonām.  Grozījumi saglabā Ieslodzījuma vietu pārvaldes likuma 23. panta pirmās daļas regulējumu, kurā noteikti gadījumi, kad amatpersonai, pildot dienesta pienākumus, ir tiesības lietot fizisku spēku, speciālos cīņas paņēmienus un speciālos līdzekļus. Attiecīgi pantā tiek saglabāts esošais regulējums attiecībā uz amatpersonas pienākumu mutvārdos brīdināt personu, pret kuru tiek vērsts fizisks spēks, speciālie cīņas paņēmieni un speciālie līdzekļi, kā arī attiecībā uz gadījumiem, kad amatpersonai aizliegts lietot fizisku spēku, speciālos cīņas paņēmienus un speciālos līdzekļus, lai gan jaunajā panta struktūrā mainās panta daļu izkārtojums, tādējādi nodrošinot loģiskāku un pārskatāmāku panta uzbūvi.  Šobrīd Ieslodzījuma vietu pārvaldes likuma 23. panta trešā daļa noteic, ka, ja fiziska spēka vai speciālo līdzekļu lietošanas dēļ ir cietušie, amatpersonas pienākums ir sniegt viņiem pirmo palīdzību un organizēt neatliekamo medicīnisko palīdzību. Par visiem speciālo līdzekļu (izņemot roku dzelžus) lietošanas gadījumiem ieslodzījuma vietas priekšnieks nekavējoties (bet ne vēlāk kā 24 stundu laikā) ziņo Pārvaldes priekšniekam, Tieslietu ministrijas valsts sekretāram un prokuratūrai.  Likumprojekts precizē Ieslodzījuma vietu pārvaldes likuma 23. panta trešās daļas regulējumu, nosakot, ka par visiem fiziska spēka, speciālo cīņas paņēmienu, speciālo līdzekļu (izņemot roku dzelžus) un tehnisko ierīču lietošanas gadījumiem ieslodzījuma vietas priekšnieks ziņo tikai Pārvaldes priekšniekam, savukārt gadījumos, ja to lietošanas gadījumā ir iestājusies personas nāve, arī prokuratūrai un Tieslietu ministrijas valsts sekretāram. Tas nepieciešams, ņemot vērā katrai pantā minētajai amatpersonai noteikto kompetenci un iespēju rīkoties attiecīgajā gadījumā.  Likumprojekts paredz papildināt Ieslodzījuma vietu pārvaldes likuma 23. pantu ar jaunām amatpersonas tiesībām dienesta pienākumu izpildes laikā lietot tehniskas ierīces, lai fiksētu bezpilota gaisa kuģa lidojumu un pārtrauktu to, ja tas veikts, pārkāpjot normatīvajos aktos noteiktās prasības.  Tāpat likumprojekta 3. pantā paredzēts noteikt amatpersonām dienesta pienākumu izpildes laikā tiesības izmantot dienesta suni ar mērķi, lai:  1) pārbaudītu ieslodzījuma vietas teritorijā iebraucošu vai izbraucošu transportlīdzekli;  2) pārbaudītu ieslodzītā, ieslodzījuma vietas apmeklētāja vai amatpersonas mantas un apģērbu;  3) pārbaudītu ieslodzījuma vietas telpas vai teritoriju;  4) pārbaudītu pienesumus vai sūtījumus;  5) novērstu ķīlnieka sagrābšanu, grautiņu, dedzināšanu, masu nekārtības vai masveida pretošanos amatpersonām.  Minētais nepieciešams, lai likumā noteiktu tos gadījumus, kad ir nepieciešams izmantot dienesta suņus, lai nodrošinātu vienveidīgu to izmantošanas praksi ieslodzījuma vietās.  Ieslodzījuma vietu pārvaldes likuma 24. pants noteic amatpersonas tiesības pielietot šaujamieroci. Likumprojekts paredz izteikt šo pantu jaunā redakcijā, aizstājot vārdu "šaujamierocis" ar vārdu "ierocis". Ņemot vērā minēto, likumprojekts paredz jēdzienu precizēšanu Ieslodzījuma vietu pārvaldes likumā atbilstoši jaunajam Ieroču aprites likumam (stājās spēkā 2019. gada 10. aprīlī), lai saskaņotu abos likumos lietotos jēdzienus.  Lai nodrošinātu Eiropas Parlamenta un Padomes 2017. gada 17. maija Direktīvas (ES) 2017/853, ar ko groza Padomes Direktīvu 91/477/EEK par ieroču iegādes un glabāšanas kontroli,prasību pārņemšanu Latvijas nacionālajos normatīvajos aktos, tika izstrādāts jauns Ieroču aprites likums, kurš stājās spēkā 2019. gada 10. aprīlī. Minētājā likumā tika iekļautas jaunas jēdzienu definīcijas, tajā skaitā no jauna tika definēti jēdzieni "šaujamierocis" un "ierocis". Proti, minētā likuma izpratnē ierocis ir priekšmets vai mehānisms, kas speciāli radīts dzīvu vai nedzīvu mērķu iznīcināšanai vai bojāšanai, savukārt šaujamierocis ir jebkurš pārnēsājams ierocis ar stobru, kas šaujampulvera vai cita propelenta iedarbības rezultātā raida šāviņu, ir paredzēts vai var tikt pārveidots, lai raidītu šāviņu.  Ieslodzījuma vietu pārvaldes likumāvēsturiski tika lietots termins "šaujamierocis", kas pēc būtības ir šaurāks jēdziens un aptver tikai viena veida ieročus. Ņemot vērā ieslodzījuma vietu vides specifiku, pieejamo moderno ieroču klāstu un iespējamo krīzes situāciju (ķīlnieka sagrābšana, grautiņi, dedzināšana, masu nekārtības vai masveida pretošanās amatpersonām) risku ieslodzījuma vietu teritorijā, Pārvaldes amatpersonām dienesta pienākumu izpildes laikā jāparedz tiesības pielietot plašāka klāsta ieročus efektīvai šādu situāciju pārvaldīšanai un novēršanai.  Tāpat ieslodzījuma vietās regulāri tiek organizētas praktiskās apmācības krīzes situāciju pārvaldīšanai un novēršanai ieslodzījuma vietās. Šādu apmācību laikā var izmantot ieročus, kas pārveidoti lietošanai, piemēram, ar SIMUNITION (*Non Lethal Training Ammunition*), UTM (*Ultimate Training Munition*) vai analogu munīciju. Šādu ieroču izmantošana ļaus Pārvaldei efektīvāk organizēt ieslodzījuma vietu amatpersonu apmācības. Tāpēc likumprojekta 4. pantā paredzēts Ieslodzījuma vietu pārvaldes likumā aizstāt terminu "šaujamierocis" ar terminu "ierocis".  Likumprojekta 4. pantā tiek saglabāti jau šobrīd likumā esošie gadījumi, kad amatpersona dienesta pienākumu izpildes laikā kā galējās nepieciešamības līdzekli ir tiesīga pielietot ieroci, papildus nosakot, ka amatpersona, pildot dienesta pienākumus, ir tiesīga pielietot ieroci kā galējās nepieciešamības līdzekli arī gadījumos, lai pārtrauktu bezpilota gaisa kuģa lidojumu, ja tas veikts, pārkāpjot normatīvajos aktos noteiktās prasības.  Likumprojekta 4. pantā tiek precizēta Ieslodzījuma vietu pārvaldes likuma 24. panta piektā daļa, svītrojot no tās vārdkopu "vietās, kur tā pielietošanas dēļ var ciest citas personas". Šāds normas formulējums ir veidots un likumā saglabājies vēsturiski. Identisks formulējums tika izmantos arī Militārā dienesta likuma 13. panta astotajā daļā, kurā ar 2017. gada 16. novembra grozījumiem tas tika svītrots, jo tika atzīts, ka aizliegumam "var ciest cita persona" ir pārāk vispārīga varbūtība, kas faktiski izslēdz ieroča pielietošanas iespējamību. Līdz ar to arī Ieslodzījuma vietu pārvaldes likuma 24. panta piektā daļa ir precizējama, svītrojot minēto vārdkopu.  Likumprojekta 4. pantā tiek precizēta Ieslodzījuma vietu pārvaldes likuma 24. panta sestā daļa, nosakot, ka par visiem ieroču pielietošanas gadījumiem ieslodzījuma vietas priekšnieks ziņo tikai Pārvaldes priekšniekam, savukārt gadījumos, ja ir iestājusies personas nāve, - arī prokuratūrai un Tieslietu ministrijas sekretāram. Tas nepieciešams, ņemot vērā katrai pantā minētajai amatpersonai noteikto kompetenci un iespēju rīkoties attiecīgajā gadījumā, kā arī nepieciešamību izvairīties no nevajadzīgas birokrātijas, piemēram, ziņojot par ieroču lietošanas gadījumiem, kas notikuši apmācību laikā u.tml. Vienlaikus šī norma nodrošina attiecīgām amatpersonām iespēju rīkoties, ja tas nepieciešams gadījuma risināšanai.  Ieroču aprites likuma 94. panta pirmā daļa noteic, ka Nacionālo bruņoto spēku, Iekšlietu ministrijas sistēmas iestāžu, valsts drošības iestāžu, Latvijas Bankas Aizsardzības pārvaldes, Valsts ieņēmumu dienesta, Pārvaldes, Biroja, Jaunsardzes centra, Nodrošinājuma valsts aģentūras, ostas policijas un pašvaldības policijas valdījumā esošo ieroču, munīcijas un speciālo līdzekļu iegādāšanās, izmantošanas, pielietošanas, glabāšanas, nēsāšanas, realizēšanas, pārvadāšanas un pārsūtīšanas, treniņšaušanas, remonta, kā arī apmācībām nepieciešamo ieroču pārveidošanas kārtību nosaka šo institūciju darbību reglamentējošie normatīvie akti. Tādējādi ieroču iegādāšanās, izmantošanas, pielietošanas, glabāšanas, nēsāšanas, realizēšanas, pārvadāšanas un pārsūtīšanas, treniņšaušanas, remonta, kā arī apmācībām nepieciešamo ieroču pārveidošanas kārtība attiecas uz iestādes iekšējo darba organizāciju un ir ietverama Pārvaldes iekšējā normatīvajā aktā.  Savukārt ieroču izsniegšana un iznīcināšana notiek saskaņā ar Ieroču aprites likumā noteikto kārtību.  Lai krīzes situācijās nodrošinātu savstarpēju sadarbību un rīcību, Pārvalde sadarbībā ar Iekšlietu ministrijas sistēmas iestāžu amatpersonām organizē praktiskās mācības krīzes situāciju novēršanai ieslodzījuma vietās. Piemēram, 2017. gada maijā notika Pārvaldes un Valsts policijas Galvenās kriminālpolicijas pārvaldes pretterorisma vienības "Omega" mācības Pārvaldes Rīgas Centrālcietumā, kuru laikā tika konstatētas normatīvā regulējuma nepilnības. Proti, Ieslodzījuma vietu pārvaldes likumā nav noteiktas Iekšlietu ministrijas sistēmas iestāžu amatpersonas tiesības pielietot un izmantot ieročus, speciālos līdzekļus un tehniskās ierīces ieslodzījuma vietās, kā arī nav noteikta kārtība, kādā minētās amatpersonas izmanto un pielieto ieročus, speciālos līdzekļus un tehniskās ierīces ieslodzījuma vietas teritorijā krīzes situācijās.  Iekšlietu ministrijas sistēmas iestāžu amatpersonas izmanto ieročus, speciālos līdzekļus un tehniskās ierīces atbilstoši speciālajiem dienesta likumiem.  Pēdējo gadu laikā ieslodzījuma vietas visā pasaulē aizvien lielāku uzmanību pievērš ieslodzīto radikalizācijai. Pārvalde nereti sastopas ar situācijām, kas norāda uz ieslodzīto iespējamu radikalizāciju. Šobrīd ieslodzījuma vietās atrodas vairākas ieslodzītās personas, kuras tiek turētas aizdomās vai ir notiesātas par prettiesisku piedalīšanos bruņotajos konfliktos citās valstīs. Tāpat ieslodzījuma vietās tiek ievietotas citu valstu personas, kas mentāli, garīgi, fiziski, emocionāli atšķiras no pārējiem ieslodzītajiem. Nereti iepriekš minētās personas pārstāv ārvalstu organizētās noziedzības vidi un mēģina radīt iekšējās drošības riskus ieslodzījuma vietās.  Tādējādi, lai nodrošinātu vienotu tiesisko regulējumu un ieroču, speciālo līdzekļu un tehnisko ierīču pielietošanas un izmantošanas praksi ieslodzījuma vietās, likumprojekta 5. pantā paredzēts papildināt Ieslodzījuma vietu pārvaldes likuma IV nodaļu ar jaunu 24.1 pantu, nosakot Iekšlietu ministrijas sistēmas iestāžu amatpersonu tiesības pielietot ieročus, lietot speciālos cīņas paņēmienus, speciālos līdzekļus un tehniskās ierīces ķīlnieka sagrābšanas, grautiņu, dedzināšanas, masu nekārtību vai masveida pretošanās amatpersonām gadījumā ieslodzījuma vietās.  Turklāt šobrīd Ieslodzījuma vietu pārvaldes likuma 24. panta otrā daļa noteic, ka, ja ieslodzījuma vietā notiek grautiņi, dedzināšana, ķīlnieku sagrābšana, masu nekārtības vai masveida pretošanās amatpersonām un ja ar citiem līdzekļiem pārtraukt šīs darbības nav iespējams, šaujamieročus drīkst pielietot pēc tieslietu ministra, Tieslietu ministrijas valsts sekretāra, Pārvaldes priekšnieka vai viņa vietnieka mutvārdu rīkojuma. Ņemot vērā ieslodzījuma vietas vides specifiku, iespējamo krīzes situāciju īpatnības, ir iespējami gadījumi, kad Pārvaldei konkrētā krīzes situācijā ir neieciešams rīkoties nekavējoties un kavēšanās, lai saņemtu atļauju no klātneesošām amatpersonām, var radīt vēl lielāku situācijas bīstamību vai novest pie smagām sekām. Ņemot vērā to, ka tieši Pārvaldes amatpersonām ir jāpārvalda un jānovērš krīzes situācijas ieslodzījuma vietas teritorijā, un tikai Pārvaldes amatpersonām ir zināma attiecīgās ieslodzījuma vietas situācija, ieslodzīto sastāvs, pieejamie personālresursi, plāni rīcībai šādās situācijās, infrastruktūras īpatnības, tehniskais stāvoklis, ieslodzīto izvietojums u.tml., likumprojekta 5. pantā paredzēts noteikt, ka Pārvaldes priekšniekam vai viņa vietniekam ir tiesības dot atļauju citu iestāžu amatpersonām iekļūt ieslodzījuma vietā ar ieročiem, speciālajiem līdzekļiem vai tehniskajām ierīcēm un pielietot ieročus, lietot speciālos cīņas paņēmienus, speciālos līdzekļus vai tehniskās ierīces gadījumos, ja ieslodzījuma vietā notiek ķīlnieka sagrābšana, grautiņi, dedzināšana, masu nekārtības vai masveida pretošanās amatpersonām un ja ar citiem līdzekļiem pārtraukt šīs darbības nav iespējams.  Šāds regulējums neparedz papildu pienākumus Iekšlietu ministrijas sistēmas iestāžu amatpersonām. Saņemot Pārvaldes priekšnieka vai viņa vietnieka mutvārdu atļauju iekļūt ieslodzījuma vietā ar ieročiem, speciālajiem līdzekļiem vai tehniskajām ierīcēm, Iekšlietu ministrijas sistēmas iestāžu amatpersonas pielieto ieročus, lieto speciālos cīņas paņēmienus, speciālos līdzekļus vai tehniskās ierīces atbilstoši šo institūciju darbību reglamentējošajiem normatīvajiem aktiem.  Policijas darbinieka tiesības lietot fizisku spēku un speciālos līdzekļus ir noteikta likuma "Par policiju" 13. pantā, savukārt policijas darbinieka tiesības pielietot šaujamieroci – minētā likuma 14. pantā. Tādējādi ķīlnieku sagrābšanas gadījumā būs piemērojams likuma "Par policiju" 13. panta pirmās daļas 3.punkts un 14. panta trešās daļas 2.punkts, savukārt grautiņu, dedzināšanas, masu nekārtības vai masveida pretošanās amatpersonām gadījumos – 13. panta pirmās daļas 1., 2., 4., 5. un 6. punkts, kā arī 14. panta trešās daļas 1., 3., 4. un 5. punkts.  Likumprojekta 6. pantā paredzēts grozījums Ieslodzījuma vietu pārvaldes likuma pārejas noteikumos, nosakot likumprojektā ietverto Ministru kabineta noteikumu izstrādes termiņu – 2021. gada 1. augusts. Tas ir pietiekams termiņš jaunu Ministru kabineta noteikumu izstrādei un pieņemšanai. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Pārvalde. |
| 4. | Cita informācija |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārvaldes amatpersonas ar speciālajām dienesta pakāpēm, Iekšlietu ministrijas sistēmas iestāžu amatpersonas ar speciālajām dienesta pakāpēm, kuras ierodas profesionālo pienākumu veikšanai ieslodzījuma vietā, ieslodzītie, personas, kas veic bezpilota gaisa kuģa lidojumus. |
| 2. | Tiesiskā regulējuma ietekme uz tautsaimniecību un administratīvo slogu | Būtisks papildu administratīvais slogs netiks radīts. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts nerada ietekmi uz valsts vai pašvaldību budžetu. |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Nepieciešamie saistītie tiesību aktu projekti | No likumprojektā paredzētā izriet nepieciešamība izstrādāt:   1. Ministru kabineta noteikumus par ieslodzījuma vietu apmeklēšanas kārtību, jo šobrīd šāda kārtība ārējā normatīvā aktā nav noteikta. 2. grozījumus Ministru kabineta 2015. gada 9. jūnija noteikumos Nr. 283 "Kārtība, kādā Ieslodzījuma vietu pārvaldes amatpersonas lieto speciālos līdzekļus", svītrojot no tiem normas, kas noteiktas likumprojektā attiecībā uz dienesta suņu kā speciālo līdzekļu lietošanu. |
| Atbildīgā institūcija | Tieslietu ministrija. |
| Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība un komunikācijas aktivitātes nodrošinātas saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1apakšpunktu, kurš noteic, ka sabiedrības pārstāvji ir aicināti līdzdarboties, rakstiski sniedzot viedokli par likumprojektu. |
| 2. | Sabiedrības līdzdalība projekta izstrādē | Likumprojekts un tā sākotnējās ietekmes novērtējuma ziņojums (anotācija) **2019. gada 21. jūnijā** tika publicēti:  1) Tieslietu ministrijas tīmekļvietnes sadaļā "Sabiedrības līdzdalība" (https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti);  2) Ministru kabineta tīmekļvietnē (https://mk.gov.lv/content/ministru-kabineta-diskusiju-dokumenti).  Sabiedrības pārstāvjiem tika dota iespēja līdzdarboties likumprojekta izstrādē, rakstveidā sniedzot viedokli par likumprojektu līdz **2019. gada 15. jūlijam**.  Arī pēc izsludināšanas Valsts sekretāru sanāksmē likumprojekts būs pieejams Ministru kabineta tīmekļvietnē www.mk.gov.lv. |
| 3. | Sabiedrības līdzdalības rezultāti | 2019. gada 4. jūlijā tika saņemta Latvijas Iekšlietu darbinieku arodbiedrības (turpmāk – arodbiedrība) 2019. gada 4. jūlija vēstule Nr. 246/2019-N, kurā arodbiedrība informēja, ka konceptuāli atbalsta likumprojekta virzību, jo ir nepieciešams pilnveidot Pārvaldes funkcijas un dienesta efektivitāti, tomēr likumprojekta anotācija būtu papildināma ar būtiskiem aspektiem.  1) anotācijā ir vairākas tehniskas kļūdas – gramatikas kļūdas, kā arī nav atšifrētas izmantotās abreviatūras un to nozīme attiecībā uz munīciju.  Tieslietu ministrijas komentārs  Likumprojekta anotācijā ir labotas gramatikas kļūdas, kā arī anotācijas I sadaļas 2. punktā skaidrota izmantotā abreviatūra.  2) anotācijā norādīts, ka "*nepieciešams papildināt likumu, nosakot Valsts drošības iestāžu amatpersonām tiesības bez speciālās atļaujas apmeklēt ieslodzījuma vietas. Kā arī jāiekļauj likumā deleģējums Ministru kabinetam noteikt kārtību, kādā apmeklē ieslodzījuma vietas*”. Anotācija nesatur norādes, kāpēc likumu nepieciešams papildināt ar šādām normām.  Tieslietu ministrijas komentārs  Likumprojekta anotācijas I sadaļas 2. punkts ir precizēts, papildinot to ar attiecīgu skaidrojumu šādu grozījumu nepieciešamībai.  3) anotācijā noteikts, ka nepieciešams paredzēt, ka konkrētos gadījumos nepieciešams iegūt informāciju par ieslodzītās personas veselības stāvokli. Arodbiedrības ieskatā anotācija un likumprojekts būtu papildināms ar iespēju nodarbinātajiem, kuri atrodas tiešā kontaktā ar ieslodzītajiem (uzraugiem), zināt vismaz daļēju informāciju par ieslodzītā veselības stāvokli, tiktāl, lai zinātu, vai konkrētajai personai nav slimības, ko uzraudzības amatpersona var iegūt, esot tiešā kontaktā ar ieslodzīto personu.  Tieslietu ministrijas komentārs  No likumprojekts svītrots attiecīgais grozījums, precizēta arī anotācija.  4) anotācija satur atsauci uz www.youtube.com, norādot, ka ir konstatēti gadījumi, kad šajā vietnē ievietoti videomateriāli, kuros redzamas ieslodzījuma vietas, filmētas ar bezpilota gaisa kuģiem. Līdz ar to likumā būtu nosakāmas amatpersonu tiesības fiksēt, pārtraukt, nosēdināt un iznīcināt bezpilota gaisa kuģi, ja tas pārkāpj normatīvajos aktos noteiktās prasības. Arodbiedrības ieskatā anotācija būtu papildināma, norādot, kas līdz šim tika darīts, kādas darbības veiktas, lai novērstu šādu situāciju rašanos un atkārtošanos, lai varētu konstatēt, vai ir objektīva nepieciešamība papildināt likumu, vai ir iespēja kaitējumu novērst ar esošajiem tiesībaizsardzības līdzekļiem.  Tieslietu ministrijas komentārs  Likumprojekta anotācijas I sadaļas 2. punkts ir papildināts ar skaidrojumu, atspoguļojot šā brīža situāciju, kura liecina par pamatotu nepieciešamību veikt grozījumus normatīvajos aktos, tādējādi nodrošinot Pārvaldei tiesisku pamatu rīkoties gadījumos, kad persona, vadot bezpilota gaisa kuģi, pārkāpj normatīvo aktu prasības.  5) anotācijā norādīts, ka, ņemot vērā Ieslodzījuma vietu specifiku un iespējamo krīzes situāciju, likumā jāparedz pārvaldes priekšnieka tiesības noteikt amatpersonu, kas tieši nodrošinās krīzes situācijas pārvaldīšanu ieslodzījuma vietā. Arodbiedrības ieskatā anotācija jāprecizē, norādot, vai ar tiesībām noteikt konkrētu amatpersonu kā atbildīgo krīzes situācijā ir plānots izveidot jaunu amatu.  Tieslietu ministrijas komentārs  Likumprojekta anotācijas I sadaļas 2. punkts papildināta, norādot, ka izveidot jaunas amata vietas netiek plānots.  6) anotācijas VII sadaļā norādīts, ka projekta izpildē iesaistītās institūcijas ir tikai Pārvalde un Tieslietu ministrija. Arodbiedrības ieskatā, ņemot vērā, ka likumprojekts satur ierosinājumus, kas attiecas un valsts drošības iestādēm, pieaicināma arī Iekšlietu ministrija.  Tieslietu ministrijas komentārs  Likumprojekta anotācijas VII sadaļa atbilstoši precizēta. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārvalde, Tieslietu ministrija, valsts drošības iestādes, Iekšlietu ministrijas sistēmas iestādes, Birojs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Škavronska 67046125

[Diana.Skavronska@tm.gov.lv](mailto:Diana.Skavronska@tm.gov.lv)

Boriss 67290206

[Andris.Boriss@ievp.gov.lv](mailto:Andris.Boriss@ievp.gov.lv)

v\_sk. = 4027